Pavlova druga poslanica Timoteju (Šarić)/Glava 4.
1 Zaklinjem te pred Bogom i Isusom Kristom, koji će suditi žive i mrtve, dolaskom njegovim i kraljevstvom njegovim! 

2 Propovijedaj riječ, nastoj oko toga u dobro vrijeme i u nevrijeme, pokaraj, opominji, zaprijeti sa svom strpljivošću i naukom! 

3 Jer će biti vrijeme, kad zdrave nauke neće podnositi, nego će po svojim željama nakupiti sebi učitelje, jer ih uši svrbe. 

4 I odvratit će uši od istine, a okrenut će se k bajkama. 

5 A ti budi razborit u svemu, trpi zlo, učini djelo evanđelista, službu svoju izvrši potpuno! 

6 Jer ja se već žrtvujem, i vrijeme moje smrti blizu je. 

7 Dobar sam boj vojevao, trku svršio, vjeru očuvao. 

8 Uostalom, meni je pripravljen vijenac pravde, koji će mi dati Gospodin u dan onaj, pravedni sudac; a ne samo meni, nego i svima, koji su ljubili dolazak njegov, 

9 Požuri se da dođeš brzo k meni! 

10 Jer me Dema ostavi iz ljubavi k sadašnjemu svijetu i otide u Solun, Crescent u Galaciju, Tito u Dalmaciju. Luka je sam kod mene. 

11 Marka uzmi i dovedi sa sobom; jer mi je koristan za službu. 

12 A Tihika sam poslao u Efez. 

13 Kad dođeš, donesi mi kabanicu, koju sam ostavio u Troadi kod Karpa, i knjige, a osobito pergamene! 

14 Aleksandar, kovač bakra, mnogo mi je zla zadao; platit će mu Gospodin po djelima njegovim. 

15 Čuvaj se i ti njega, jer se je vrlo protivio našim riječima. 

16 Za prve moje obrane nije mi nitko pomogao, nego su me svi ostavili; neka im se to ne uračuna! 

17 Ali mi je Gospodin pomogao i ojačao me, da se po meni izvrši propovijedanje, i da čuju svi narodi, i bio sam izbavljen se od usta lavovih. 

18 I Gospodin će me izbaviti od svakoga zla djela, i spasit će me u kraljevstvo svoje nebesko. Njemu slava u vijeke vjekova! Amen. 

19 Pozdravi Prisku i Akvilu, i Oneziforovu kuću! 

20 Erast je ostao u Korintu. A Trofima sam ostavio u Miletu bolesna. 

21 Požuri se da dođeš prije zime! Pozdravljaju te Eubul i Pudencije, i Lino i Klaudija, i braća sva. 

22 Gospodin Isus Krist s duhom tvojim! Milost s vama! Amen. 

Pavlova druga poslanica Timoteju (Šarić)